JWD บวก 5% นิวไฮรอบ 17 เดือน ลุ้นกำไร Q1 โตดี แนะซื้อเป้า 12 บ.
JWD บวก 5% นิวไฮรอบ 17 เดือน ลุ้นกำไร Q1 โตดี แนะซื้อเป้า 12 บ.
9 เม.ย. 2564

ผู้สื่อข่าวรายงานว่า ราคาหุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ณ เวลา 12.14 น. อยู่ที่ระดับ 9.60 บาท บวก 0.50 บาท หรือ 5.49% ด้วยมูลค่าซื้อขาย 464.87 ล้านบาท ราคาหุ้นวิ่งแรงในรอบ 1 ปี 5 เดือน โดยนับตั้งแต่หุ้นยืนที่ระดับ 9.80 บาท บวก เมื่อวันที่ 24 ต.ค.2562

บล.ฟินันเซีย ไซรัส ระบุในบทวิเคราะห์ว่า คาดกำไรบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ในไตรมาส 1/2564 จะเติบโต 1.6% จากไตรมาสก่อน แต่ปรับตัวลดลง 17.6% จากช่วงเดียวกันเมื่อปีก่อนเป็น 77 ล้านบาท โดยมองว่าทุกธุรกิจมีการฟื้นตัวต่อเนื่อง โดยเฉพาะธุรกิจที่เกี่ยวข้องกับยานยนต์กลับมาใกล้เคียงไตรมาส 1/2563
ด้านธุรกิจท่าเทียบเรือ (Barge Terminal) มีจำนวนตู้เพิ่มขึ้น ทำนิวไฮ ส่วนห้องเก็บของให้เช่า (Self-Storage) มีกำไรต่อเนื่อง จากไตรมาสก่อน คลังสินค้าและห้องเย็นมีการใช้พื้นที่เพิ่มขึ้นอย่างรวดเร็วจนบริษัทต้องเช่าพื้นที่เพิ่มเพื่อให้บริการแก่ลูกค้า ทั้งนี้เชื่อว่า COVID-19 ที่ระบาด ในปัจจุบันไม่ส่งผลลบต่อบริษัทเหมือนปีก่อน แต่กลับเป็นอานิสงส์ต่อ JWD Express ที่ก่อตั้งขึ้น เพื่อรองรับพฤติกรรม New normal ของผ้บูริโภค
โดยคงราคาเป้าหมายปี 2564 ที่ 12 บาท (DCF, WACC 8.0%, LTG 3.6%) ยังไม่รวมธุรกิจที่ร่วมทุนกับ บริษัท ออริจิ้น พร็อพเพอร์ตี้ จำกัด (มหาชน) หรือ ORI และโอกาส M&amp;A ในอนาคต ราคาหุ้นปัจจุบันมี EV/EBITDA ต่ำเพียง 9.9 เท่า ยังคงแนะนำซื้อ